b'\n_START_ARTICLE_\nRamipril\n_START_PARAGRAPH_\nRamipril (poznat pod trgova\xc4\x8dkim nazivima Tritace\xc2\xae, Altace\xc2\xae i Delix\xc2\xae, te kao Tritace comp\xc2\xae u kombinaciji s hidroklorotiazidom) je ACE inhibitor koji sadr\xc5\xbeava dikarboksilatnu skupinu. U jetri se metabolizira u ramiprilat, djelatni metabolit ramipril. On je sna\xc5\xbean inhibitor enzima angiotenzin konvertaze duga djelovanja.\n_START_SECTION_\nPrimjena\n_START_PARAGRAPH_\nUporaba ramiprila uzrokuje \xc5\xa1irenje krvnih \xc5\xbeila i, posebice u bolesnika s visokim krvnim tlakom, sni\xc5\xbeenje krvnog tlaka. U\xc4\x8dinak jedne doze lijeka na sni\xc5\xbeenje krvnog tlaka o\xc4\x8digledan je za sat-dva nakon uzimanja, dok je najizra\xc5\xbeeniji za tri do \xc5\xa1est sati. U\xc4\x8dinak jedne doze uobi\xc4\x8dajeno traje 24 sata._NEWLINE_Ramipril je tako\xc4\x91er djelotvoran u lije\xc4\x8denju kongestivnog zatajenja srca. U bolesnika u kojih su se nakon akutnog infarkta miokarda pojavili znaci kongestivnog zatajenja srca, ramipril je smanjio rizik od smrti (uklju\xc4\x8duju\xc4\x87i i naglu smrt, rizik od progresije te\xc5\xa1ke/rezistentne sr\xc4\x8dane slabosti te stoga potrebu za odlazak u bolnicu)._NEWLINE_U bolesnika s nedijabeti\xc4\x8dkom ili izra\xc5\xbeenom dijabeti\xc4\x8dkom nefropatijom, ramipril smanjuje stupanj napredovanja bubre\xc5\xbenog zatajenja i razvoj krajnjeg bubre\xc5\xbenog o\xc5\xa1te\xc4\x87enja te potrebu za dijalizom ili bubre\xc5\xbenom transplantacijom. U bolesnika s nedijabeti\xc4\x8dkom ili po\xc4\x8detnom dijabeti\xc4\x8dkom nefropatijom, ramipril smanjuje stupanj izlu\xc4\x8divanja albumina._NEWLINE_U preventivnoj primjeni ramipril zna\xc4\x8dajno smanjuje pojavu infarkta miokarda, mo\xc5\xbedane kapi ili smrti zbog kardiovaskularnih poreme\xc4\x87aja u bolesnika s pove\xc4\x87anim kardiovaskularnim rizikom zbog sr\xc4\x8danih i \xc5\xbeilnih bolesti (kao \xc5\xa1to su izra\xc5\xbeena koronarna bolest srca, mo\xc5\xbedana kap u anamnezi ili periferne vaskularne bolesti) ili dijabetesa melitusa povezanog s jo\xc5\xa1 najmanje jednim dodatnim faktorom rizika (mikroalbuminurija, hipertenzija, povi\xc5\xa1ene vrijednosti ukupnog kolesterola, niske razine kolesterola velike gusto\xc4\x87e, pu\xc5\xa1enje). Nadalje, ramipril reducira ukupnu smrtnost kao i potrebu za revaskularizacijom te odga\xc4\x91a po\xc4\x8detak i napredovanje kongestivnog zatajenja srca._NEWLINE_U dijabeti\xc4\x8dkih i nedijabeti\xc4\x8dkih bolesnika zna\xc4\x8dajno smanjuje pojavu mikroalbuminurije te rizik od razvoja nefropatije. Ti se u\xc4\x8dinci pojavljuju u pacijenata s pove\xc4\x87anim ili normalnim krvnim tlakom. Stoga se ramipril koristi u lije\xc4\x8denju hipertenzije, kongestivnog zatajenja srca, lije\xc4\x8denja bolesnika koji u prvih nekoliko dana nakon infarkta miokarda pokazuju klini\xc4\x8dke znake kongestivne zatajenja srca, kod izra\xc5\xbeene nedijabeti\xc4\x8dka i dijabeti\xc4\x8dka nefropatija te glomerularne nefropatije._NEWLINE_Nadalje, ramipril se koristi u prevenciji infarkta miokarda, mo\xc5\xbedane kapi ili kardiovaskularne smrti, pogotovo u dijabeti\xc4\x8dkih bolesnika. Definirana dnevna doza ramiprila iznosi 2,5 mg, ali se kre\xc4\x87e u rasponu od 1,25 pa do 10 mg.'